ระเบียบสำนักงานปรมาณูเพื่อสันติระเบียบสำนักงานปรมาณูเพื่อสันติว่าด้วยการใช้มาตรการบังคับทางปกครองสำหรับความรับผิดทางละเมิดของเจ้าหน้าที่พ.ศ. ๒๕๕๖ โดยที่พระราชบัญญัติความรับผิดทางละเมิดของเจ้าหน้าที่ พ.ศ. ๒๕๓๙มาตรา ๑๒ กำหนดให้หน่วยงานของรัฐที่เสียหายมีอำนาจออกคำสั่งเรียกให้เจ้าหน้าที่ชดใช้ค่าสินไหมทดแทนกรณีหน่วยงานของรัฐได้ใช้เงินให้แก่ผู้เสียหายเพื่อการละเมิดของเจ้าหน้าที่หรือเจ้าหน้าที่ต้องชดใช้ค่าสินไหมทดแทนเนื่องจากเจ้าหน้าที่ได้กระทำละเมิดต่อหน่วยงานของรัฐชำระเงินดังกล่าวภายในเวลาที่กำหนด และหากเจ้าหน้าที่ผู้นั้นเพิกเฉยไม่ชำระเงินค่าสินไหมทดแทนให้ถูกต้องครบถ้วนหน่วยงานของรัฐอาจใช้มาตรการบังคับทางปกครองโดยยึดหรืออายัดทรัพย์สินของผู้นั้น ขายทอดตลาดเพื่อชำระเงินได้ตามความนัยมาตรา ๕๗แห่งพระราชบัญญัติวิธีปฏิบัติราชการทางปกครอง พ.ศ. ๒๕๓๙โดยวิธีการยึดการอายัดและการขายทอดตลาดทรัพย์สินจักต้องปฏิบัติตามประมวลกฎหมายวิธีพิจารณาความแพ่งโดยอนุโลมอาศัยอำนาจตามความในมาตรา ๑๒แห่งพระราชบัญญัติความรับผิดทางละเมิดของเจ้าหน้าที่ พ.ศ. ๒๕๓๙ ประกอบกับมาตรา ๕๖และมาตรา ๕๗ แห่งพระราชบัญญัติวิธีปฏิบัติราชการทางปกครอง พ.ศ. ๒๕๓๙ และกฎกระทรวงฉบับที่ ๓ (พ.ศ. ๒๕๔๐) กฎกระทรวง ฉบับที่ ๘ กฎกระทรวง ฉบับที่ ๙ (พ.ศ. ๒๕๔๒)ออกตามความในพระราชบัญญัติวิธีปฏิบัติราชการทางปกครอง พ.ศ. ๒๕๓๙ และมาตรา ๓๘ แห่งพระราชบัญญัติระเบียบบริหารราชการแผ่นดินพ.ศ. ๒๕๓๔ อันเป็นบทบัญญัติบางประการเกี่ยวกับการจำกัดสิทธิและเสรีภาพของบุคคลซึ่งมาตรา ๒๙ ประกอบกับมาตรา ๓๓ และมาตรา ๓๕ ของรัฐธรรมนูญแห่งราชอาณาจักรไทยบัญญัติให้กระทำได้โดยอาศัยอำนาจตามบทบัญญัติแห่งกฎหมาย สำนักงานปรมาณูเพื่อสันติกำหนดระเบียบไว้ดังต่อไปนี้ข้อ ๑ ระเบียบนี้เรียกว่า ระเบียบสำนักงานปรมาณูเพื่อสันติ ว่าด้วยการใช้มาตรการบังคับทางปกครองสำหรับความรับผิดทางละเมิดของเจ้าหน้าที่พ.ศ. ๒๕๕๖ข้อ ๒[๑] ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไปข้อ ๓ ให้เลขาธิการสำนักงานปรมาณูเพื่อสันติรักษาการตามระเบียบนี้และให้มีอำนาจออกคำสั่งหรือประกาศเพื่อปฏิบัติการให้เป็นไปตามระเบียบนี้หมวด ๑บททั่วไป ข้อ ๔ ในระเบียบนี้ถ้าข้อความมิได้แสดงให้เห็นเป็นอย่างอื่น(๑) เลขาธิการ หมายความว่าเลขาธิการสำนักงานปรมาณูเพื่อสันติหรือผู้ซึ่งเลขาธิการสำนักงานปรมาณูเพื่อสันติมอบหมาย(๒) เจ้าพนักงาน หมายความว่าเจ้าหน้าที่ในสังกัดสำนักงานปรมาณูเพื่อสันติผู้มีหน้าที่ยึด อายัดหรือขายทอดตลาดทรัพย์สิน(๓) เจ้าหน้าที่ผู้ต้องชดใช้เงิน หมายความว่าเจ้าหน้าที่ผู้อยู่ใต้บังคับของคำสั่งทางปกครองให้ชำระเงินแก่สำนักงานปรมาณูเพื่อสันติตามนัยมาตรา๑๒ แห่งพระราชบัญญัติความรับผิดทางละเมิดของเจ้าหน้าที่ พ.ศ. ๒๕๓๙(๔) การบังคับทางปกครอง หมายความว่าการดำเนินการใด ๆ เพื่อให้ได้รับชำระเงินตามคำสั่งทางปกครอง เช่น การยึด อายัดหรือขายทอดตลาดทรัพย์สินของผู้ต้องชดใช้เงิน(๕) ยึด หมายความว่า การกระทำใด ๆต่อทรัพย์สินของเจ้าหน้าที่ผู้ต้องชดใช้เงินเพื่อให้ทรัพย์สินนั้นได้เข้ามาอยู่ในความควบคุมดูแลหรือครอบครองของเจ้าพนักงาน(๖) อายัด หมายความว่าการสั่งให้เจ้าหน้าที่ผู้ต้องชดใช้เงินและหรือบุคคลภายนอกมิให้จำหน่าย จ่าย โอนหรือกระทำนิติกรรมใด ๆ เกี่ยวกับทรัพย์สิน หรือสิทธิเรียกร้องที่ได้สั่งอายัดไว้รวมตลอดถึงการสั่งให้บุคคลภายนอกมิให้นำส่งทรัพย์สินหรือชำระหนี้แก่เจ้าหน้าที่ผู้ต้องชดใช้เงินแต่ให้ส่งมอบหรือชำระ ณที่ซึ่งผู้มีอำนาจออกคำสั่งอายัดกำหนด(๗) ขายทอดตลาด หมายความว่าการนำเอาทรัพย์สินของเจ้าหน้าที่ผู้ต้องชดใช้เงินออกขายโดยวิธีให้สู้ราคากันโดยเปิดเผย(๘) คณะกรรมการ หมายความว่าคณะกรรมการจัดการขายทอดตลาดและให้รวมถึงผู้ทอดตลาดด้วยข้อ ๕ เลขาธิการเป็นผู้มีอำนาจสั่งยึดหรืออายัดและขายทอดตลาดทรัพย์สินข้อ ๖[๒]คำสั่ง ประกาศ รายงานทะเบียนคุม และแบบอื่น ๆ ให้เป็นไปตามแบบที่เลขาธิการกำหนดท้ายระเบียบนี้ข้อ ๗ การส่งหนังสือคำสั่งหรือประกาศตามข้อ ๖ ให้ปฏิบัติตามบทบัญญัติในหมวด ๔ ว่าด้วยการแจ้งแห่งพระราชบัญญัติวิธีปฏิบัติราชการทางปกครองพ.ศ. ๒๕๓๙ข้อ ๘ เพื่อประโยชน์ในการใช้มาตรการบังคับทางปกครองทรัพย์สินที่เป็นของภรรยาหรือที่เป็นของบุตรผู้เยาว์ของเจ้าหน้าที่ผู้ต้องชดใช้เงินซึ่งตามกฎหมายอาจถือได้ว่าเป็นทรัพย์สินของเจ้าหน้าที่ผู้ต้องชดใช้เงินหรือเป็นทรัพย์สินที่อาจบังคับเอาชำระหนี้ได้เจ้าหน้าที่อาจยึดหรืออายัดและเอาออกขายทอดตลาดตามระเบียบนี้ได้ข้อ ๙ กรณีเจ้าหน้าที่ผู้ต้องชดใช้เงินอุทธรณ์คำสั่งให้ชดใช้เงินหรือชำระเงินหรือชดใช้ค่าสินไหมทดแทนเป็นตัวเงินซึ่งเป็นคำสั่งทางปกครองหรือฟ้องคดีต่อศาลหากเจ้าหน้าที่ผู้ต้องชดใช้เงินมิได้ขอทุเลาการบังคับตามคำสั่งทางปกครองไว้ก่อนหรือเจ้าพนักงานผู้ทำคำสั่งทางปกครอง หรือผู้มีอำนาจพิจารณาคำอุทธรณ์หรือผู้มีอำนาจพิจารณาวินิจฉัยความถูกต้องของคำสั่งทางปกครองมิได้มีคำสั่งให้ทุเลาการบังคับตามคำสั่งทางปกครองไว้ก่อนการอุทธรณ์คำสั่งหรือการฟ้องคดีต่อศาลไม่เป็นเหตุให้ทุเลาการบังคับตามคำสั่งทางปกครองนั้นและเมื่อได้ยึดหรืออายัดทรัพย์สินของเจ้าหน้าที่ผู้ต้องชดใช้เงินไว้แล้วให้ดำเนินการดังนี้(๑)กรณีการยึดให้ชะลอการขายทอดตลาดทรัพย์สินของเจ้าหน้าที่ผู้ต้องชดใช้เงินไว้ก่อนจนกว่าคดีจะถึงที่สุดเว้นแต่ทรัพย์สินที่ยึดมีสภาพเป็นของสดของเสียได้เจ้าพนักงานมีอำนาจขายได้ทันทีโดยวิธีการขายทอดตลาดหรือวิธีอื่นตามเห็นสมควร(๒) กรณีการอายัดให้ระบุในคำสั่งอายัดว่า ห้ามเจ้าหน้าที่ผู้ต้องชดใช้เงินและหรือบุคคลภายนอกจำหน่าย จ่าย โอนหรือกระทำนิติกรรมใด ๆเกี่ยวกับทรัพย์สินหรือสิทธิเรียกร้องที่ได้สั่งอายัดไว้จนกว่าเจ้าพนักงานจะมีคำสั่งเป็นอย่างอื่นข้อ ๑๐ การใช้มาตรการบังคับทางปกครองสำนักงานปรมาณูเพื่อสันติสามารถใช้มาตรการบังคับทางปกครองได้ภายใน ๑๐ ปีนับแต่วันที่ออกคำสั่งให้ชดใช้เงินหรือชำระเงินหรือชดใช้ค่าสินไหมทดแทน แล้วแต่กรณีกรณีมีการอุทธรณ์คำสั่งหรือฟ้องคดีต่อศาลสำนักงานปรมาณูเพื่อสันติสามารถใช้มาตรการบังคับทางปกครองได้ภายใน ๑๐ ปีนับแต่วันที่การอุทธรณ์หรือคดีถึงที่สุด แล้วแต่กรณีข้อ ๑๑ การใช้มาตรการบังคับทางปกครองในกรณีต่อไปนี้ให้ดำเนินการ ดังนี้(๑) กรณีเจ้าหน้าที่ผู้ต้องชดใช้เงินถึงแก่ความตายให้สอบสวนให้ได้ความว่าตายเมื่อใด ใครเป็นผู้จัดการมรดก ใครเป็นทายาทหรือใครเป็นผู้ครอบครองทรัพย์มรดกให้ดำเนินการใช้มาตรการบังคับทางปกครองไปยังบุคคลเหล่านั้นซึ่งความรับผิดเป็นไปตามประมวลกฎหมายแพ่งและพาณิชย์ในเรื่องมรดกกรณีทรัพย์สินของผู้ตาย ไม่ว่าจะแบ่งไปยังทายาทแล้วหรือไม่ก็ตามให้ทำการยึดหรืออายัดและขายทอดตลาดทรัพย์สินนำเงินมาชำระหนี้ตามคำสั่งทางปกครองหากทรัพย์สินของผู้ตายแบ่งไปยังทายาทแล้ว ให้รีบดำเนินการทางศาลโดยด่วนเนื่องจากสิทธิเรียกร้องของเจ้าหนี้อันมีต่อเจ้ามรดกกฎหมายกำหนดให้เจ้าหนี้ฟ้องคดีภายในอายุความ๑ ปี นับแต่รู้หรือควรรู้ถึงความตายของเจ้ามรดกตามมาตรา ๑๗๕๔แห่งประมวลกฎหมายแพ่งและพาณิชย์(๒) กรณีความรับผิดทางละเมิดของเจ้าหน้าที่ถ้าเจ้าหน้าที่ผู้ต้องชดใช้เงินตามคำสั่งทางปกครองลาออก เกษียณหรือพ้นจากราชการสำนักงานปรมาณูเพื่อสันติยังสามารถใช้มาตรการบังคับทางปกครองได้ต่อไปหมวด ๒การยึดทรัพย์สิน ส่วนที่ ๑วิธีการยึดทรัพย์สิน ข้อ ๑๒ เมื่อถึงกำหนดเวลาที่อาจใช้สิทธิยึดทรัพย์สินได้ตามมาตรา๕๗ แห่งพระราชบัญญัติวิธีปฏิบัติราชการทางปกครอง พ.ศ. ๒๕๓๙ในกรุงเทพมหานครและต่างจังหวัดให้กองกฎหมายและสนธิสัญญานิวเคลียร์ดำเนินการสืบหาทรัพย์สินของเจ้าหน้าที่ผู้ต้องชดใช้เงินโดยไม่ชักช้าและประเมินราคาทรัพย์สินนั้นตามข้อ๓๔ ข้อ ๓๕ข้อ ๑๓ ให้กองกฎหมายและสนธิสัญญานิวเคลียร์รายงานการสืบสวนหาทรัพย์สินของเจ้าหน้าที่ผู้ต้องชดใช้เงินพร้อมเสนอคำสั่งแต่งตั้งเจ้าพนักงานไปทำการยึดทรัพย์สินคำสั่งให้ยึดทรัพย์สินประกาศยึดทรัพย์สิน หรือคำสั่งให้อายัดทรัพย์สิน แล้วแต่กรณีเพื่อให้เลขาธิการลงนามข้อ ๑๔ เมื่อเลขาธิการลงนามในคำสั่งแต่งตั้งเจ้าพนักงานคำสั่งยึดทรัพย์สิน ประกาศยึดทรัพย์สิน หรือคำสั่งอายัดทรัพย์สินแล้วให้ส่งเรื่องคืนไปให้กองกฎหมายและสนธิสัญญานิวเคลียร์เพื่อดำเนินการต่อไปข้อ ๑๕ ถ้าในคำสั่งยึดทรัพย์สินเฉพาะเจาะจงให้ยึดทรัพย์สินสิ่งใดให้เจ้าพนักงานยึดแต่เฉพาะทรัพย์สินสิ่งนั้นทรัพย์สินของเจ้าหน้าที่ผู้ต้องชดใช้เงินที่สามารถใช้มาตรการบังคับทางปกครองได้โดยวิธีการยึดได้แก่ สังหาริมทรัพย์อันมีรูปร่างและอสังหาริมทรัพย์ข้อ ๑๖ ก่อนไปทำการยึดทรัพย์สินให้เจ้าพนักงานผู้ไปยึดทรัพย์สินพิจารณาตรวจสอบให้แน่ชัดว่าจะต้องยึดทรัพย์สินของเจ้าหน้าที่ผู้ต้องชดใช้เงินหรือไม่และจำนวนราคาทรัพย์สินที่จะยึดได้ตามกฎหมายมีประมาณเท่าใด พร้อมทั้งนำประกาศยึดทรัพย์สินไปด้วยเพื่อปิดไว้ ณ สถานที่ที่ยึดทรัพย์สินข้อ ๑๗ ให้เจ้าพนักงานไปทำการยึดทรัพย์สินโดยเร็วและให้นำคำสั่งยึดทรัพย์สินกับเครื่องมือและอุปกรณ์สำหรับการยึดทรัพย์สินเช่น ครั่ง และตราตีครั่งไปด้วย ทั้งนี้จะมีเจ้าพนักงานอื่นร่วมไปช่วยเหลือด้วยก็ได้ข้อ ๑๘ ให้เจ้าพนักงานที่ไปปฏิบัติหน้าที่ในการยึดทรัพย์สินดำเนินการด้วยความสุภาพและระมัดระวังไม่ให้เกิดความเสียหายเกินกว่าที่จำเป็นถ้ามีผู้ขัดขวางในการยึดทรัพย์สินให้เจ้าพนักงานชี้แจงว่ากล่าวแต่โดยดีก่อนถ้าผู้นั้นยังขัดขวางอยู่อีกก็ให้เจ้าพนักงานขอความช่วยเหลือจากเจ้าพนักงานตำรวจเพื่อดำเนินการยึดทรัพย์สินจนได้ข้อ ๑๙ เจ้าพนักงานจะต้องดำเนินการยึดทรัพย์สินในระหว่างพระอาทิตย์ขึ้นและพระอาทิตย์ตกในวันทำการงานปกติเว้นแต่ในกรณีมีเหตุฉุกเฉินอย่างยิ่งจะทำการยึดทรัพย์สินในวันหยุดราชการก็ได้โดยได้รับอนุญาตจากเลขาธิการข้อ ๒๐ ก่อนทำการยึดทรัพย์สินให้เจ้าพนักงานแสดงคำสั่งยึดทรัพย์สินต่อเจ้าหน้าที่ผู้ต้องชดใช้เงินหรือบุคคลที่ระบุไว้ในคำสั่งยึดทรัพย์สินถ้าไม่ปรากฏตัวบุคคลดังกล่าวให้แสดงต่อบุคคลที่อยู่ในสถานที่นั้นและหากทรัพย์สินที่ยึดมีผู้ถือกรรมสิทธิ์ร่วมให้แจ้งการยึดทรัพย์สินให้ผู้ถือกรรมสิทธิ์ร่วมทราบด้วยข้อ ๒๑ ในการจะดำเนินการยึดทรัพย์สินเจ้าพนักงานมีอำนาจเท่าที่มีความจำเป็นเพื่อที่จะค้นสถานที่ใด ๆอันเป็นของเจ้าหน้าที่ผู้ต้องชดใช้เงินหรือได้ครอบครองอยู่ เช่น บ้าน ที่อยู่อาศัยคลังสินค้าโรงงานหรือร้านค้าขาย เป็นต้น ทั้งมีอำนาจที่จะยึดและตรวจสมุดบัญชีเอกสารหรือแผ่นกระดาษและกระทำการใด ๆ ตามสมควรเพื่อเปิดสถานที่ดังกล่าวรวมทั้งตู้นิรภัย ตู้ หรือที่เก็บของอื่น ๆ แล้วรายงานให้เลขาธิการทราบการดำเนินการตามวรรคหนึ่งหากเห็นสมควรเจ้าพนักงานอาจขอความร่วมมือเจ้าพนักงานตำรวจให้อยู่ร่วมในการดำเนินการและอาจแจ้งความให้เจ้าพนักงานตำรวจแห่งท้องที่บันทึกไว้เป็นหลักฐานด้วยก็ได้ข้อ ๒๒ ให้เจ้าพนักงานยึดทรัพย์สินของเจ้าหน้าที่ผู้ต้องชดใช้เงินแต่เพียงพอกับหนี้ที่ต้องชำระตามคำสั่งยึดทรัพย์สินพร้อมทั้งค่าธรรมเนียมค่าใช้จ่ายในการยึดทรัพย์สินและขายทอดตลาด แต่ถ้าเจ้าหน้าที่ผู้ต้องชดใช้เงินมีแต่ทรัพย์สินซึ่งมีราคามากกว่าจำนวนหนี้และไม่อาจแบ่งยึดโดยมิให้ทรัพย์สินนั้นเสื่อมราคา เช่นทำให้เปลี่ยนสภาพและราคาตกต่ำทั้งทรัพย์สินอื่นที่จะยึดให้เพียงพอกับจำนวนหนี้ไม่ปรากฏด้วยแล้วก็ให้ยึดทรัพย์สินที่ว่านั้นมาขายทอดตลาดทั้งหมดข้อ ๒๓ เจ้าพนักงานย่อมไม่ยึดหรืออายัดทรัพย์สินที่เจ้าพนักงานอื่นได้ยึดหรืออายัดไว้ก่อนแล้วหรือทรัพย์สินที่มีกฎหมายบัญญัติให้ไม่อยู่ในการรับผิดแห่งการบังคับคดีข้อ ๒๔ เมื่อปรากฏว่าทรัพย์สินนั้นไม่อาจยึดได้ตามกฎหมายให้เจ้าพนักงานรีบรายงานต่อเลขาธิการเพื่อพิจารณาสั่งงดการยึดทรัพย์ไว้ก่อนเมื่อยึดทรัพย์สินมาแล้วปรากฏในภายหลังว่าทรัพย์สินที่ยึดนั้นเป็นของบุคคลอื่นให้เจ้าพนักงานแจ้งให้เลขาธิการทราบเพื่อพิจารณาดำเนินการเพิกถอนการยึดทรัพย์นั้นข้อ ๒๕ ถ้าจะยึดที่ดินให้เจ้าพนักงานผู้ไปยึดทรัพย์สินดำเนินการให้ได้เอกสารสิทธิในที่ดินหรือสำเนาซึ่งเจ้าพนักงานที่ดินรับรองเพื่อตรวจสอบจำลองแผนที่หลังโฉนดที่ดิน ว่าเป็นที่ดินแปลงเดียวกันหรือไม่หากเชื่อได้ว่าเป็นที่ดินแปลงเดียวกันแล้วให้จัดการยึดโดยบรรยายให้เห็นสภาพและทำเลที่ตั้งของที่ดินในรายการยึดที่ดินข้อ ๒๖ ถ้าที่ดินที่ยึดนั้นมีสิ่งปลูกสร้างหรือไม้ล้มลุกหรือธัญชาติอันจะเก็บเกี่ยวรวงผลได้คราวหนึ่งหรือหลายคราวต่อปีเป็นของผู้อื่นปลูกอยู่ให้เจ้าพนักงานบันทึกถ้อยคำของเจ้าของสิ่งนั้น ๆ ให้ปรากฏว่ามีสิทธิในที่ดินอย่างไรเช่น สิทธิเก็บกิน สิทธิเหนือพื้นดิน หรือสิทธิตามสัญญาเช่า เป็นต้นภายใต้บังคับแห่งพระราชบัญญัติการยึดทรัพย์สินของกสิกร พ.ศ. ๒๔๗๕การยึดที่ไร่ นา ซึ่งมีไม้ล้มลุกหรือธัญชาติอันจะเก็บเกี่ยวได้ตามฤดูกาลจะยึดแต่ที่ดินไม่ยึดไม้ล้มลุกและธัญชาติหรือจะยึดทั้งที่ดินและไม้ล้มลุกหรือธัญชาติด้วยก็ได้ข้อ ๒๗ การยึดที่ดินซึ่งมีไม้ยืนต้นให้เจ้าพนักงานจดชนิดและประมาณจำนวนต้นไม้ไว้ด้วยข้อ ๒๘ ถ้าทรัพย์สินที่ยึดมีดอกผลธรรมดาที่เจ้าหน้าที่ผู้ต้องชดใช้เงินจะต้องเป็นผู้เก็บเกี่ยวหรือบุคคลอื่นเป็นผู้เก็บเกี่ยวในนามของเจ้าหน้าที่ผู้ต้องชดใช้เงินเมื่อมีผู้ร้องขอให้เจ้าพนักงานเก็บเกี่ยวและเจ้าพนักงานเห็นสมควรจัดการให้เจ้าพนักงานต้องแจ้งเป็นหนังสือให้เจ้าหน้าที่ผู้ต้องชดใช้เงินทราบในขณะทำการยึดแล้วจึงให้ทำการเก็บดอกผลนั้นเมื่อถึงกำหนดข้อ ๒๙ การยึดเรือน โรงหรือสิ่งปลูกสร้างอย่างอื่น ให้เจ้าพนักงานจัดการยึดโดยบรรยายให้เห็นสภาพของสิ่งนั้นๆ เช่น พื้น ฝาผนัง ประตู หน้าต่าง เสา เครื่องบนและหลังคา ใช้วัสดุชนิดใด มีกี่ชั้นกี่ห้อง ขนาดกว้างยาวสูงเท่าใด เก่าหรือใหม่เพียงใด เลขทะเบียนเท่าไรถ้าเป็นสถานที่ให้เช่าค่าเช่าเท่าใด เป็นต้นข้อ ๓๐ การยึดสังหาริมทรัพย์มีรูปร่างและอสังหาริมทรัพย์ย่อมครอบไปถึงดอกผลแห่งทรัพย์สินนั้นด้วยเว้นแต่จะได้มีกฎหมายบัญญัติไว้เป็นอย่างอื่นข้อ ๓๑ ให้เจ้าพนักงานแสดงให้เห็นโดยชัดแจ้งตามวิธีที่เห็นสมควรว่าได้มีการยึดทรัพย์สินแล้วเช่น(๑) การยึดสิ่งของ ให้เจ้าพนักงานปิดหรือผูกแผ่นเลขหมายบนสิ่งของที่ยึดให้ตรงตามบัญชีทรัพย์สินถ้าสามารถจะเก็บรวมเข้าหีบหรือตู้ได้ก็ให้รวมไว้แล้วปิดหีบหรือตู้ประทับตราครั่งอีกชั้นหนึ่ง(๒) การยึดที่ดิน ห้องชุด เรือน โรง หรือสิ่งปลูกสร้างอื่น ๆให้ปิดประกาศหรือทำเครื่องหมายไว้(๓) การยึดสัตว์ สัตว์พาหนะ หรือปศุสัตว์จะใช้สีทาที่เขาหรือที่ตัวหรือจะใช้แผ่นเลขหมายผูกคอหรือจะต้อนเข้าคอกแล้วผูกเชือกประทับตราครั่งที่ประตูคอกก็ได้แล้วแต่จะเห็นสมควร แต่อย่าให้เป็นการขัดข้องต่อการเลี้ยงรักษาสัตว์ข้อ ๓๒ เมื่อได้ยึดเรือกำปั่นหรือเรือมีระวางตั้งแต่หกตันขึ้นไปเรือกลไฟหรือเรือยนต์มีระวางตั้งแต่ห้าตันขึ้นไป แพหรือสัตว์พาหนะให้แจ้งการยึดไปยังกรมการขนส่งทางน้ำและพาณิชย์นาวีหรือนายทะเบียนแห่งท้องที่แล้วแต่กรณีกรณียึดทรัพย์สินอื่นที่มีทะเบียน เช่น รถยนต์ เครื่องจักรให้แจ้งการยึดไปยังนายทะเบียนแห่งทรัพย์สินนั้นข้อ ๓๓ ในการยึดทรัพย์สินให้เจ้าพนักงานจัดทำบันทึกรายงานการดำเนินการโดยสังเขปหากมีพฤติการณ์หรือเหตุการณ์ที่สมควรบันทึกไว้เป็นหลักฐานก็ให้บันทึกไว้แล้วอ่านบันทึกนั้นให้ผู้ที่มีส่วนเกี่ยวข้องเช่น เจ้าหน้าที่ผู้ต้องชดใช้เงิน ผู้มีส่วนได้เสีย บุคคลที่อยู่ ณ ที่ยึดฟัง แล้วให้ลงลายมือชื่อไว้เป็นหลักฐานด้วยถ้าผู้ใดไม่ยอมลงลายมือชื่อให้บันทึกว่าอ่านให้ฟังแล้วไม่ยอมลงลายมือชื่อพร้อมกับลงลายมือชื่อเจ้าพนักงานและพยานรับรองไว้ข้อ ๓๔ ห้ามยึดทรัพย์สินของเจ้าหน้าที่ผู้ต้องชดใช้เงินดังต่อไปนี้(๑) เครื่องนุ่งห่มหลับนอน หรือเครื่องใช้ในครัวเรือนโดยประมาณราคารวมกันตามที่กำหนดไว้ในมาตรา ๒๘๕แห่งประมวลกฎหมายวิธีพิจารณาความแพ่งในกรณีเลขาธิการเห็นสมควรจะกำหนดทรัพย์สินดังกล่าวที่มีราคาเกินกว่าที่กำหนดไว้ตามมาตรา๒๘๕ แห่งประมวลกฎหมายวิธีพิจารณาความแพ่ง ให้เป็นทรัพย์สินที่ไม่ต้องอยู่ในบังคับแห่งระเบียบนี้ก็ได้ทั้งนี้โดยคำนึงถึงความจำเป็นตามฐานะของเจ้าหน้าที่ผู้ต้องชดใช้เงิน(๒) เครื่องมือ หรือเครื่องใช้ที่จำเป็นในการเลี้ยงชีพหรือประกอบวิชาชีพโดยประมาณรวมกันราคาไม่เกินกว่าที่กำหนดไว้ตามมาตรา ๒๘๕แห่งประมวลกฎหมายวิธีพิจารณาความแพ่ง แต่ถ้าเจ้าหน้าที่ผู้ต้องชดใช้เงินมีคำขอโดยทำเป็นคำร้องต่อเลขาธิการขออนุญาตใช้เครื่องมือหรือเครื่องใช้อันจำเป็นเพื่อการดำเนินการเลี้ยงชีพหรือประกอบวิชาชีพอันมีราคาเกินกว่าจำนวนราคาดังกล่าวแล้วให้เลขาธิการมีอำนาจที่จะใช้ดุลพินิจอนุญาตหรือไม่อนุญาตภายในบังคับแห่งเงื่อนไขตามที่เห็นสมควร(๓) วัตถุ เครื่องใช้และอุปกรณ์ที่จำเป็นต้องใช้ทำหน้าที่แทนหรือช่วยอวัยวะของเจ้าหน้าที่ผู้ต้องชดใช้เงิน(๔) ทรัพย์สินอย่างใดที่โอนกันไม่ได้ตามกฎหมายหรือตามกฎหมายย่อมไม่อยู่ในความรับผิดแห่งการบังคับคดีทรัพย์สินของเจ้าหน้าที่ผู้ต้องชดใช้เงินอันมีลักษณะเป็นของส่วนตัวโดยแท้เช่น หนังสือสำหรับวงศ์ตระกูลโดยเฉพาะ จดหมายหรือสมุดบัญชีต่าง ๆนั้นอาจยึดมาตรวจดูเพื่อประโยชน์แห่งการยึดทรัพย์สินได้ถ้าจำเป็นแต่ห้ามมิให้เอาออกขายทอดตลาด(๕) ทรัพย์สินของกสิกรตามมาตรา ๕ แห่งพระราชบัญญัติว่าด้วยการยึดทรัพย์สินของกสิกรพ.ศ. ๒๔๗๕ ได้แก่ พืชพันธุ์ที่ใช้ในปีต่อไปตามสมควรพืชผลที่เก็บไว้สำหรับเลี้ยงตัวและครอบครัวตามฐานานุรูปสำหรับหนึ่งปีสัตว์และเครื่องมือประกอบอาชีพที่มีไว้พอแก่การดำเนินอาชีพต่อไปข้อ ๓๕ ให้เจ้าพนักงานจัดทำบัญชีทรัพย์สินที่ยึดโดยแสดงรายละเอียดเช่น ชื่อ ประเภท จำนวน ขนาด น้ำหนัก สภาพและราคาประเมินแห่งทรัพย์สิน เป็นต้นตามลำดับหมายเลขไว้ข้อ ๓๖ การจดบัญชีทรัพย์สินถ้าเป็นทรัพย์สินหลายสิ่งราคาเล็กน้อยจะมัดรวมหรือกองรวมกันแล้วจดเป็นเลขหมายเดียวกันก็ได้ข้อ ๓๗ เมื่อกระทำการยึดทรัพย์สินของเจ้าหน้าที่ผู้ต้องชดใช้เงินแล้วให้แจ้งรายการยึดและราคาประเมินให้เจ้าหน้าที่ผู้ต้องชดใช้เงินทราบและถ้าทรัพย์สินที่ยึดมีผู้ถือกรรมสิทธิ์ร่วมให้แจ้งการยึดให้ผู้ถือกรรมสิทธิ์ร่วมทราบด้วยหากไม่สามารถจะกระทำตามความในวรรคก่อนได้ ให้ปิดประกาศแจ้งการยึดไว้ณ สถานที่ที่ยึดหรือประกาศแจ้งการยึดทางหนังสือพิมพ์รายวันไม่เกิน ๗ วันถ้าทรัพย์สินที่ยึดเป็นที่ดินและห้องชุดให้แจ้งการยึดนั้นให้เจ้าพนักงานที่ดินท้องที่ที่ที่ดินตั้งอยู่ทราบเพื่อบันทึกการยึดไว้ในทะเบียนเมื่อดำเนินการดังกล่าวแล้วเสร็จ ให้รายงานการยึดทรัพย์สินพร้อมบัญชีทรัพย์สินที่ยึดต่อเลขาธิการส่วนที่ ๒วิธีการประเมินราคาทรัพย์สิน ข้อ ๓๘ การประเมินราคาที่ดินพึงพิจารณาตามหลักเกณฑ์เหล่านี้ประกอบกันคือ(๑)ราคาซื้อขายกันในท้องตลาดโดยคำนึงถึงสภาพแห่งที่ดินนั้นว่าเป็นที่ดินประเภทใด เช่นที่อยู่อาศัย ที่โรงงาน ที่ให้บริการหรือค้าขาย ที่สวน ที่นา ที่ไร่ เป็นต้นและที่นั้นอยู่ในทำเลอย่างใด เช่น อยู่ในทำเลค้าขายที่ชุมนุมชนอยู่ติดถนนหรือแม่น้ำลำคลองหรือไม่ รถยนต์เข้าถึงหรือไม่หากเป็นที่ให้เช่ามีผลประโยชน์หรือรายได้มากน้อยเพียงใด(๒) ราคาที่ดินบริเวณใกล้เคียง ซึ่งเจ้าพนักงานเคยขายทอดตลาดไปแล้ว(๓) ราคาซื้อขาย หรือจำนอง หรือขายฝากครั้งสุดท้ายของที่ดินที่ยึดและที่ดินข้างเคียง(๔)ราคาประเมินทุนทรัพย์เพื่อเรียกเก็บค่าธรรมเนียมการจดทะเบียนสิทธิและนิติกรรมตามประมวลกฎหมายที่ดินข้อ ๓๙ การประเมินราคาทรัพย์สินนอกจากที่ดินให้ประเมินตามราคาซื้อขายในท้องตลาดตามสภาพความเก่าใหม่ของทรัพย์สินนั้น ๆข้อ ๔๐ การประเมินราคาทรัพย์สินที่มีการจำนองหรือจำนำให้ปฏิบัติเช่นเดียวกับข้อ๓๔ และข้อ ๓๕ แต่ให้หมายเหตุไว้ด้วยว่าจำนองหรือจำนำเมื่อใด ต้นเงินเท่าใดเพื่อประกอบดุลพินิจในการขายทอดตลาดข้อ ๔๑ หากเลขาธิการเห็นว่าราคาทรัพย์สินที่เจ้าพนักงานประเมินไม่เหมาะสมหรือผู้มีส่วนได้เสียในการยึดทรัพย์สินร้องขอโดยมีเหตุผลอันสมควรเลขาธิการมีอำนาจแก้ไขราคาประเมินได้เองหรือมีคำสั่งให้เจ้าพนักงานทำการประเมินราคาใหม่ หรืออาจขอให้หน่วยงานที่มีหน้าที่ในการประเมินราคาทรัพย์สินหรือผู้เชี่ยวชาญในการประเมินราคาทรัพย์สินช่วยประเมินราคาให้กรณีประเมินราคาตามคำร้องขอของผู้มีส่วนได้เสียในการยึดทรัพย์สินให้ผู้ร้องขอเป็นผู้เสียค่าใช้จ่ายเมื่อได้มีการแก้ไขราคาประเมินแล้วให้เจ้าพนักงานแจ้งราคาประเมินที่ได้แก้ไขใหม่ให้ผู้มีส่วนได้เสียทราบข้อ ๔๒ การประเมินราคาทรัพย์สินบางประเภทหากมีความจำเป็นต้องใช้ผู้เชี่ยวชาญผู้ชำนาญพิเศษหรือผู้มีความรู้เชี่ยวชาญตรวจสอบและประเมินราคาให้เลขาธิการสั่งให้ดำเนินการได้ส่วนที่ ๓การคัดค้านการยึดทรัพย์สิน ข้อ ๔๓ ถ้าบุคคลใดจะยื่นคำร้องคัดค้านการยึดทรัพย์สินโดยกล่าวอ้างว่าเจ้าหน้าที่ผู้ต้องชดใช้เงินไม่ใช่เจ้าของทรัพย์สินที่เจ้าพนักงานได้ยึดไว้ก่อนที่เอาทรัพย์สินดังกล่าวออกขายทอดตลาดบุคคลนั้น อาจยื่นคำร้องขอต่อเลขาธิการเพื่อให้มีคำสั่งปล่อยทรัพย์สินเช่นว่านั้น เมื่อเจ้าพนักงานได้รับคำร้องขอเช่นว่านี้ให้งดการขายทอดตลาดหรือจำหน่ายทรัพย์สินนั้นไว้ในระหว่างรอคำวินิจฉัยชี้ขาดของเลขาธิการต่อไปเว้นแต่(๑)หากมีพยานหลักฐานเบื้องต้นแสดงว่าคำร้องขอนั้นไม่มีมูลและยื่นเข้ามาเพื่อประวิงเวลาให้ล่าช้าเลขาธิการมีอำนาจสั่งให้ผู้ร้องวางเงินต่อเลขาธิการในเวลาที่กำหนดตามจำนวนเงินที่เห็นสมควรเพื่อประกันความเสียหายใดๆที่อาจได้รับเนื่องจากเหตุที่เนิ่นช้าในการขายทอดตลาดอันเกิดแต่การยื่นคำร้องขอนั้นถ้าผู้ร้องไม่ปฏิบัติตามคำสั่งเช่นว่านี้ให้เลขาธิการยกคำร้องนั้นเสียและมีคำสั่งให้ดำเนินการต่อไป(๒)ถ้าทรัพย์สินที่พิพาทนั้นเป็นสังหาริมทรัพย์และมีพยานหลักฐานเบื้องต้นแสดงว่าคำร้องขอนั้นไม่มีเหตุผลอันควรฟังหรือถ้าปรากฏว่าทรัพย์สินที่ยึดเป็นสังหาริมทรัพย์ที่เก็บไว้นานไม่ได้เลขาธิการมีอำนาจสั่งให้คณะกรรมการจัดการขายทอดตลาดทรัพย์สินหรือจำหน่ายทรัพย์สินนั้นโดยไม่ชักช้าส่วนที่ ๔การเก็บรักษาทรัพย์สินที่ยึด ข้อ ๔๔ ทรัพย์สินที่ยึดไว้แล้วให้นำมาเก็บรักษาไว้ที่งานพัสดุสำนักงานเลขานุการกรมแต่ถ้าเป็นอสังหาริมทรัพย์หรือสิ่งของอื่นซึ่งลำบากต่อการขนย้ายให้มอบแก่บุคคลที่สมควรเป็นผู้ดูแลรักษาไว้การมอบทรัพย์สินที่ยึดให้บุคคลอื่นดูแลรักษาให้ถือหลักเกณฑ์ดังต่อไปนี้(๑) ถ้าเจ้าหน้าที่ผู้ต้องชดใช้เงินยอมรับรักษาทรัพย์สินที่ยึดและเจ้าพนักงานเห็นสมควรจะมอบทรัพย์สินนั้นให้เจ้าหน้าที่ผู้ต้องชดใช้เงินเป็นผู้ดูแลรักษาก็ได้(๒) ถ้าเจ้าหน้าที่ผู้ต้องชดใช้เงินไม่รับรักษาทรัพย์สินที่ยึดเมื่อเจ้าพนักงานเห็นสมควรจะมอบทรัพย์สินไว้ในความดูแลของบุคคลอื่นซึ่งครอบครองทรัพย์สินนั้นอยู่ก็ได้(๓) ถ้าไม่สามารถปฏิบัติตาม (๑) และ (๒) ได้เลขาธิการจะเช่าสถานที่เก็บทรัพย์สินและจ้างคนดูแลรักษาทรัพย์สินนั้นไว้ก็ได้ข้อ ๔๕ ให้เจ้าพนักงานจดไว้ในรายการยึดทรัพย์สินโดยชัดแจ้งว่าได้จัดการเก็บรักษาทรัพย์สินนั้นอย่างไร และต้องเสียค่าใช้จ่ายในการยึดทรัพย์สินค่าเช่าสถานที่เก็บทรัพย์สิน ค่าจ้างดูแลรักษาทรัพย์สินเท่าใดข้อ ๔๖ ให้ผู้รับรักษาทรัพย์สินโดยมีค่าตอบแทนก็ได้หรือไม่มีค่าตอบแทนก็ดี หรือผู้ให้เช่าสถานที่รักษาทรัพย์สินก็ดีหรือผู้รับจ้างดูแลทรัพย์สินก็ดี ทำหนังสือสัญญากับเลขาธิการข้อ ๔๗ ในกรณีผู้ใดทำให้เสียหายทำลาย ซ่อนเร้น เอาไปเสีย ทำให้สูญหาย ทำให้เสื่อมค่าทำให้ไร้ประโยชน์ซึ่งทรัพย์สินที่ยึด ให้เลขาธิการหรือบุคคลที่ได้รับมอบหมายร้องทุกข์ต่อพนักงานสอบสวนเพื่อดำเนินคดีแก่ผู้กระทำผิดทุกเรื่องหมวด ๓การอายัดทรัพย์สิน ส่วนที่ ๑วิธีการอายัดทรัพย์สิน ข้อ ๔๘ เจ้าพนักงานอาจอายัดสังหาริมทรัพย์อันมีรูปร่างและอสังหาริมทรัพย์รวมทั้งสิทธิทั้งปวงอันมีอยู่ในทรัพย์เหล่านั้นหรือเงินที่บุคคลภายนอกจะต้องส่งมอบหรือโอนหรือชำระให้แก่เจ้าหน้าที่ผู้ต้องชดใช้เงินในการอายัดดังกล่าวเจ้าพนักงานมีอำนาจที่จะยึดบรรดาเอกสารทั้งปวงที่ให้สิทธิแก่เจ้าหน้าที่ผู้ต้องชดใช้เงินในอันที่จะได้รับส่งมอบหรือรับโอนทรัพย์สินหรือสิทธิ หรือได้รับชำระเงินเช่นว่านั้นข้อ ๔๙ เมื่อเห็นสมควรใช้สิทธิอายัดทรัพย์สินตามมาตรา๕๗ แห่งพระราชบัญญัติวิธีปฏิบัติราชการทางปกครอง พ.ศ. ๒๕๓๙ในกรุงเทพมหานครและต่างจังหวัด ให้กองกฎหมายและสนธิสัญญานิวเคลียร์รายงานการขออนุญาตอายัดทรัพย์สินพร้อมทั้งเสนอให้เลขาธิการลงนามในคำสั่งอายัดข้อ ๕๐ เมื่อเลขาธิการลงนามในคำสั่งอายัดทรัพย์สินแล้วให้ส่งเรื่องคืนกองกฎหมายและสนธิสัญญานิวเคลียร์เพื่อดำเนินการส่งคำสั่งอายัดให้แก่เจ้าหน้าที่ผู้ต้องชดใช้เงินและบุคคลภายนอกซึ่งต้องส่งมอบเงินหรือสิ่งของนั้นข้อ ๕๑ ห้ามอายัดทรัพย์สินของเจ้าหน้าที่ผู้ต้องชดใช้เงินดังต่อไปนี้(๑) เบี้ยเลี้ยงชีพซึ่งกฎหมายกำหนดไว้ และเงินรายได้เป็นคราว ๆอันบุคคลภายนอกได้ยกให้เพื่อเลี้ยงชีพเป็นจำนวนตามที่เลขาธิการเห็นสมควร(๒) เงินเดือน ค่าจ้าง บำนาญ บำเหน็จและเบี้ยหวัดของข้าราชการหรือลูกจ้างของรัฐบาลและเงินสงเคราะห์ หรือบำนาญที่รัฐบาลได้จ่ายให้แก่คู่สมรสหรือญาติที่ยังมีชีวิตของบุคคลเหล่านั้น(๓) เงินเดือน ค่าจ้าง บำนาญ ค่าชดใช้เงินสงเคราะห์หรือรายได้อื่นในลักษณะเดียวกันของพนักงาน ลูกจ้างหรือคนงานนอกจากที่กล่าวไว้ใน (๒)ที่นายจ้างจ่ายให้แก่บุคคลเหล่านั้นหรือคู่สมรสหรือญาติที่ยังมีชีวิตของบุคคลเหล่านั้นเป็นจำนวนตามที่เลขาธิการเห็นสมควร(๔)เงินฌาปนกิจสงเคราะห์ที่เจ้าหน้าที่ผู้ต้องชดใช้เงินได้รับอันเนื่องมาแต่ความตายของบุคคลอื่นเป็นจำนวนตามที่จำเป็นในการดำเนินการฌาปนกิจศพตามฐานะของผู้ตายที่เลขาธิการเห็นสมควรในการกำหนดจำนวนเงินตาม (๑) และ (๓)ให้เลขาธิการกำหนดให้ไม่น้อยกว่าอัตราเงินเดือนขั้นต่ำสุดของข้าราชการพลเรือนในขณะนั้นทั้งนี้โดยคำนึงถึงฐานะในทางครอบครัวของเจ้าหน้าที่ผู้ต้องชดใช้เงินและจำนวนบุพการีและผู้สืบสันดานซึ่งอยู่ในความอุปการะของเจ้าหน้าที่ผู้ต้องชดใช้เงินด้วยส่วนที่ ๒การคัดค้านการอายัดทรัพย์สิน ข้อ ๕๒ ถ้าบุคคลภายนอกได้รับคำสั่งอายัดปฏิเสธหรือโต้แย้งหนี้ที่เรียกร้องเอาแก่ตนให้เจ้าพนักงานทำการไต่สวนตรวจสอบหากปรากฏว่าหนี้ที่เรียกร้องมีอยู่จริงให้ออกคำสั่งเตือนให้บุคคลนั้นปฏิบัติตามคำสั่งอายัดอีกครั้งถ้าบุคคลดังกล่าวไม่ปฏิบัติตามคำสั่งอายัดให้เจ้าพนักงานดำเนินคดีฟ้องร้องให้บุคคลดังกล่าวรับผิดเสมือนหนึ่งบุคคลนั้นเป็นเจ้าหน้าที่ผู้ต้องชดใช้เงินและตลอดจนค่าแห่งความเสียหายใด ๆ ที่เกิดขึ้นเพราะไม่ปฏิบัติตามคำสั่งอายัดทรัพย์สินพร้อมกันไปด้วยถ้าไม่มีการคัดค้านการอายัดทรัพย์สินแต่บุคคลผู้ได้รับคำสั่งอายัดมิได้ปฏิบัติตามคำสั่งอายัดให้เจ้าพนักงานดำเนินการเช่นเดียวกับที่กล่าวข้างต้นส่วนที่ ๓การจัดการทรัพย์สินที่อายัด ข้อ ๕๓ ทรัพย์สินที่อายัดให้จัดการดังต่อไปนี้(๑) ถ้าเป็นพันธบัตรและหลักทรัพย์ที่เป็นประกันซึ่งเป็นของเจ้าหน้าที่ผู้ต้องชดใช้เงินออกให้แก่ผู้ถือหรือออกในนามของเจ้าหน้าที่ผู้ต้องชดใช้เงินเจ้าพนักงานจะร้องขอต่อเลขาธิการมิให้มีคำสั่งอนุญาตให้จำหน่ายสิ่งเหล่านั้นตามรายการขานราคาในวันที่ขายก็ได้ หากสิ่งเหล่านั้นมีรายการขานราคากำหนดไว้ ณสถานแลกเปลี่ยนหรือถูกยกคำขอเสียก็ให้ขายสิ่งเหล่านั้นโดยวิธีขายทอดตลาด(๒) ถ้าเป็นตราสารเปลี่ยนมือ เช่น ตั๋วเงินเจ้าพนักงานร้องขอให้เลขาธิการมีคำสั่งอนุญาตจำหน่ายตามราคาที่ปรากฏในตราสารหรือราคาต่ำกว่านั้น ตามที่เลขาธิการเห็นสมควร ถ้าเลขาธิการยกคำขอเสียก็ให้นำตราสารนั้นออกขายทอดตลาด(๓) ถ้าสิ่งของที่จะต้องส่งมอบตามสิทธิเรียกร้องที่ถูกอายัดนั้นได้ส่งมอบให้แก่เจ้าพนักงานแล้วให้นำออกขายโดยการขายทอดตลาด(๔) ถ้าการจำหน่ายสิทธิเรียกร้องที่ถูกอายัดนั้น กระทำได้โดยยากเนื่องจากการชำระหนี้นั้นต้องอาศัยการชำระหนี้ตอบแทนหรืออาจต้องด้วยเหตุผลอื่นอันจะทำให้การชำระหนี้นั้นล่าช้าออกไปอีกและอาจเกิดความเสียหายขึ้นได้เมื่อบุคคลผู้มีส่วนได้เสียหรือเจ้าพนักงานร้องขอเลขาธิการอาจมีคำสั่งให้จำหน่ายโดยวิธีอื่นก็ได้หมวด ๔การขายทอดตลาดทรัพย์สิน ส่วนที่ ๑คณะกรรมการจัดการขายทอดตลาด ข้อ ๕๔ ในการขายทอดตลาดทรัพย์สินให้เลขาธิการแต่งตั้งคณะกรรมการเพื่อจัดการขายทอดตลาดโดยแต่งตั้งคณะกรรมการจากข้าราชการไม่ต่ำกว่าระดับชำนาญการ จำนวนไม่น้อยกว่า ๓ คน จากกองกฎหมายและสนธิสัญญานิวเคลียร์และกำหนดให้กรรมการคนใดคนหนึ่งเป็นประธานกรรมการหากจำเป็นจะแต่งตั้งบุคคลอื่นที่เห็นสมควรเข้าร่วมเป็นคณะกรรมการด้วยก็ได้ส่วนที่ ๒วิธีการขายทอดตลาดทรัพย์สิน ข้อ ๕๕ ให้กองกฎหมายและสนธิสัญญานิวเคลียร์จัดทำรายงานขออนุญาตขายทอดตลาดทรัพย์สินพร้อมทั้งแนบเอกสารที่เกี่ยวข้อง เช่นสำเนาคำสั่งแต่งตั้งเจ้าพนักงานให้ยึดทรัพย์สิน ประกาศเรื่องยึดทรัพย์สินบัญชียึดทรัพย์สิน และเอกสารอื่นใดอันเกี่ยวกับการขายทอดตลาดทรัพย์สิน เป็นต้นรวมทั้งเสนอความเห็นว่าควรขายทอดตลาดทรัพย์สินไว้ในรายงานพร้อมทั้งเสนอให้เลขาธิการลงนามในคำสั่งให้ขายทอดตลาดทรัพย์สินภายใน ๓๐ วันนับแต่วันที่ได้ยึดหรืออายัดทรัพย์สินเสร็จสิ้นข้อ ๕๖ เมื่อเลขาธิการมีคำสั่งให้ขายทอดตลาดทรัพย์สินแล้วให้เจ้าพนักงานจัดทำประกาศ เรื่อง ขายทอดตลาดทรัพย์สินโดยแสดงรายละเอียดเกี่ยวกับทรัพย์สินที่จะขาย เช่น ชื่อเจ้าของทรัพย์สิน วัน เวลาสถานที่ที่จะขาย ชื่อ ประเภทลักษณะ จำนวน ขนาด น้ำหนักและภาระติดพันเกี่ยวกับทรัพย์สินนั้น ๆ เป็นต้นถ้าเป็นที่ดินให้แจ้งเนื้อที่อาณาเขตกว้างขวาง ชื่อเจ้าของที่ดินข้างเคียงสถานที่ตั้งพร้อมทั้งแผนที่สังเขป เสนอประธานคณะกรรมการเพื่อลงนามข้อ ๕๗ เมื่อประธานคณะกรรมการได้ลงนามในประกาศเรื่องขายทอดตลาดทรัพย์สินแล้วให้เจ้าพนักงานจัดส่งประกาศเรื่องขายทอดตลาดทรัพย์สินนั้นแก่เจ้าหน้าที่ผู้ต้องชดใช้เงินและผู้มีส่วนได้เสียทั้งปิดประกาศไว้โดยเปิดเผยณ สถานที่ที่จะขาย สถานที่ที่ทรัพย์สินนั้นตั้งอยู่ ที่ชุมนุมชนและสถานที่ราชการอันเห็นสมควร ก่อนกำหนดวันขายไม่น้อยกว่า ๗ วันถ้าประธานกรรมการเห็นสมควรจะลงประกาศโฆษณาการขายทอดตลาดทรัพย์สินนั้นในหนังสือพิมพ์รายวันหรือทางวิทยุกระจายเสียง หรือทางโทรทัศน์หรือทางสื่ออิเล็กทรอนิกส์ก่อนกำหนดวันขายไม่น้อยกว่า ๗ วันก็ได้ข้อ ๕๘ การกำหนดวันขายทอดตลาดในประกาศ เรื่องขายทอดตลาดทรัพย์สินให้ถือเกณฑ์ดังนี้(๑) ที่ดิน หรือที่ดินพร้อมสิ่งปลูกสร้าง กำหนดวันขายไม่น้อยกว่า ๓๐วัน แต่ไม่เกิน ๙๐ วัน นับแต่วันที่ที่ลงประกาศเรื่องขายทอดตลาดทรัพย์สิน(๒) โรงเรือน สิ่งปลูกสร้างต่าง ๆ และทรัพย์สินอื่นกำหนดวันขายไม่น้อยกว่า ๒๐ วัน แต่ไม่เกิน ๓๐ วัน นับแต่วันที่ที่ลงประกาศเรื่องขายทอดตลาดทรัพย์สิน(๓)ในกรณีจำเป็นเร่งด่วนคณะกรรมการอาจขายทอดตลาดทรัพย์สินได้เมื่อพ้นระยะเวลาอย่างน้อย๕ วัน นับแต่วันที่ยึดทรัพย์สินเสร็จสิ้นในกรณีของสดหรือของเสียง่ายให้นำออกขายได้ทันทีหรือดำเนินการโดยวิธีอื่นตามที่เห็นสมควร(๔) เมื่อประกาศขายทอดตลาดทรัพย์สินไปแล้วหากมีความจำเป็นคณะกรรมการอาจเลื่อนหรืองดการขายทอดตลาดทรัพย์สินก็ได้ข้อ ๕๙ การขายทอดตลาดทรัพย์สินให้คณะกรรมการถือปฏิบัติ ดังนี้(๑) การขายทอดตลาดทรัพย์สินที่ติดจำนองให้มีหนังสือแจ้งให้ผู้รับจำนองทราบถึงวัน เวลา และสถานที่ที่จะทำการขายทอดตลาดพร้อมทั้งให้สอบถามผู้รับจำนองถึงรายละเอียดของภาระจำนอง เช่น ต้นเงินดอกเบี้ยที่ค้างชำระ ตลอดจนวิธีการขายทอดตลาดว่าจะให้ขายโดยติดจำนองหรือปลอดจำนองถ้าผู้รับจำนองไม่แจ้งให้ทราบภายใน ๑๕ วันนับแต่วันที่ได้รับหนังสือแล้วก็ให้ขายทรัพย์สินโดยติดจำนองในกรณีที่ได้รับแจ้งจากผู้รับจำนองให้ขายทรัพย์สินโดยปลอดจำนองคณะกรรมการอาจพิจารณาให้ขายทรัพย์สินโดยติดจำนองก็ได้เมื่อได้รับอนุญาตจากเลขาธิการสำนักงานปรมาณูเพื่อสันติการขายทรัพย์สินอย่างติดจำนองให้แสดงรายชื่อผู้รับจำนองพร้อมทั้งต้นเงินและดอกเบี้ยที่ยังค้างชำระจนถึงวันขายและข้อความว่าผู้ใดซื้อทรัพย์สินนั้นต้องรับภาระจำนองติดไปด้วย ไว้ในประกาศ เรื่องขายทอดตลาดทรัพย์สินโดยชัดเจนการขายทอดตลาดโดยปลอดจำนอง การกำหนดราคาขายให้พิจารณาถึงต้นเงินดอกเบี้ยจำนองซึ่งยังค้างชำระแก่ผู้รับจำนองจนถึงวันขาย พร้อมทั้งค่าธรรมเนียมค่าใช้จ่ายในการยึดและขายทอดตลาดและเงินที่เจ้าหน้าที่ผู้ต้องชดใช้เงินต้องชำระถ้าคาดหมายว่าเงินที่ได้จากการขายทอดตลาดไม่อาจปลดเปลื้องหนี้ได้หรือหากขายทอดตลาดแล้วเจ้าหนี้จำนองจะได้รับเงินจากการขายทอดตลาดไปทั้งหมดก็ให้งดการขายทอดตลาดและรายงานเลขาธิการพิจารณาสั่งการเป็นรายๆ ไปการขอรับชำระหนี้ของผู้รับจำนองให้ถือหนังสือตอบรับของผู้รับจำนองตามวรรคหนึ่งเป็นคำขอรับชำระหนี้จำนองก่อนจ่ายเงินชำระหนี้จำนองพร้อมดอกเบี้ยต้องตรวจสอบให้แน่ชัดเสียก่อนว่าหนี้จำนองและดอกเบี้ยเป็นหนี้บุริมสิทธิที่จะได้รับชำระหนี้ก่อนเจ้าหนี้สามัญหรือไม่และผู้รับจำนองได้ปลดหนี้จำนองให้แล้วพร้อมทั้งให้ขอใบรับยึดถือไว้เป็นหลักฐานในการชำระหนี้จำนองพร้อมดอกเบี้ยด้วยจึงจะจ่ายเงินให้แก่ผู้รับจำนองได้(๒) ถ้าทรัพย์สินที่จะขายทอดตลาดเป็นตู้นิรภัย หีบ หรือกำปั่นเหล็กให้คณะกรรมการจัดการเปิดเสียก่อน จึงจะขายทอดตลาดได้(๓)การขายทอดตลาดทรัพย์สินประเภทซึ่งผู้ยึดถือครอบครองจะต้องได้รับอนุญาตจากเจ้าพนักงานตามกฎหมายเสียก่อนเช่น อาวุธปืน เป็นต้น ให้ผู้ซื้อวางมัดจำไว้ไม่น้อยกว่าร้อยละ ๒๕ ของราคาซื้อและให้ผู้ซื้อจัดการนำใบอนุญาตมาแสดงภายใน๓๐ วันพร้อมทั้งชำระเงินที่ค้างให้ครบถ้วนถ้าพ้นกำหนดนี้แล้วผู้ซื้อไม่สามารถนำใบอนุญาตมาแสดงได้ก็ให้ริบเงินมัดจำนั้นแล้วนำส่งผ่านฝ่ายคลังสำนักงานเลขานุการกรมและให้จัดการขายทอดตลาดใหม่ได้(๔) การขายทอดตลาดทรัพย์สินที่จะต้องมีใบอนุญาตกำกับ เช่นสุราตั้งแต่ ๑๐ลิตรขึ้นไปให้คณะกรรมการขอความร่วมมือไปยังเจ้าพนักงานสรรพสามิตจัดการออกใบอนุญาตขนสุราให้แก่ผู้ซื้อด้วย(๕) การขายทอดตลาดทรัพย์สินหลายสิ่งให้ปฏิบัติ ดังนี้(ก) ให้แยกขายทีละสิ่งต่อเนื่องกัน แต่คณะกรรมการมีอำนาจ๑) จัดสังหาริมทรัพย์ซึ่งมีราคาเล็กน้อยรวมขายเป็นกอง ๆ ได้๒)จัดสังหาริมทรัพย์หรืออสังหาริมทรัพย์สองสิ่งหรือกว่านั้นขึ้นไปรวมขายไปด้วยกันได้ในเมื่อเป็นที่คาดหมายว่าเงินรายได้จากการขายจะเพิ่มขึ้นเพราะเหตุนั้น(ข) ในการขายอสังหาริมทรัพย์รายใหญ่ และทรัพย์สินนั้นอาจแบ่งแยกออกเป็นส่วน ๆ ได้คณะกรรมการมีอำนาจขายทรัพย์สินนั้นเป็นส่วน ๆ ได้ในเมื่อเป็นที่คาดหมายว่าเงินรายได้ทั้งหมดจะเพิ่มขึ้นเพราะเหตุนั้น(ค) การขายทรัพย์สินหลายสิ่งด้วยกันคณะกรรมการมีอำนาจกำหนดลำดับที่จะขายทรัพย์สินนั้นได้(ง) บุคคลผู้มีส่วนได้เสียในทรัพย์สินที่จะขายทอดตลาดอาจร้องขอให้คณะกรรมการรวมหรือแยกหรือให้ขายทรัพย์สินนั้นตามลำดับที่กำหนดไว้หรือจะร้องคัดค้านการขายของคณะกรรมการใน(ก) ถึง (ค) ก็ได้ในกรณีที่คณะกรรมการไม่ยอมปฏิบัติตามคำร้องขอหรือคัดค้านเช่นว่านั้นผู้มีส่วนได้เสียจะยื่นคำขอต่อเลขาธิการโดยทำเป็นคำร้องภายใน๗ วัน นับแต่วันปฏิเสธ เพื่อขอให้มีคำสั่งชี้ขาดในเรื่องนั้นก็ได้ข้อ ๖๐ วิธีการขายทอดตลาดทรัพย์สินให้คณะกรรมการดำเนินการ ดังต่อไปนี้(๑) ก่อนเริ่มขายทอดตลาดทรัพย์สิน ให้ปักธงเครื่องหมายการขายทอดตลาดและอ่านประกาศเรื่อง ขายทอดตลาดทรัพย์สิน ณ สถานที่ขายโดยเปิดเผย(๒)คณะกรรมการจะใช้ผู้หนึ่งผู้ใดเข้าสู้ราคาในการขายทอดตลาดทรัพย์สินที่ตนเป็นผู้จัดการขายไม่ได้(๓)เมื่อคณะกรรมการเห็นว่าทรัพย์สินที่ทำการขายทอดตลาดมีมูลค่าสูงมากหรือมีผู้ใดจะสู้ราคาโดยไม่สุจริตหรือไม่สามารถจะชำระราคาได้ให้คณะกรรมการจัดให้มีการวางหลักประกันที่เชื่อถือได้ตามที่เห็นสมควร(๔) การขายทอดตลาดทรัพย์สินให้ผู้ขายทอดตลาดแสดงความตกลงขายด้วยวิธีเคาะไม้หรือแสดงกิริยาอย่างใดอย่างหนึ่งตามจารีตประเพณีในการขายทอดตลาดถ้ายังไม่ได้แสดงเช่นนั้นผู้สู้ราคาจะถอนคำสู้ราคาก็ได้(๕) ให้ผู้ทอดตลาดร้องขานจำนวนเงินที่มีผู้สู้ราคาครั้งที่หนึ่งและกล่าวคำว่า หนึ่ง ๓ - ๔ หน ถ้าไม่มีผู้สู้ราคาสูงขึ้นให้เปลี่ยนร้องขานจำนวนเงินนั้นเป็นครั้งที่สอง และกล่าวคำว่า สอง อีก ๓ - ๔ หน เมื่อไม่มีผู้สู้ราคาสูงกว่านั้นและผู้มีส่วนได้เสียในการบังคับทางปกครองไม่คัดค้านราคาและคณะกรรมการเห็นว่าได้ราคาพอสมควร ก็ให้ผู้ทอดตลาดกล่าวคำว่า สาม พร้อมกับเคาะไม้หรือแสดงกิริยาอย่างใดอย่างหนึ่งตามจารีตประเพณีในการขายทอดตลาดแต่ถ้าก่อนเคาะไม้หรือแสดงกิริยาดังกล่าวมีผู้สู้ราคาสูงขึ้นไปอีกก็ให้ร้องขานราคานั้นตั้งต้นใหม่ตามลำดับในกรณีผู้มีส่วนได้เสียคนใดคนหนึ่งคัดค้านราคาให้คณะกรรมการเลื่อนการขายออกไปนัดหนึ่งและในนัดต่อไปหากราคาที่มีผู้เสนอไม่ต่ำกว่าราคาที่เสนอไว้ในครั้งก่อนและคณะกรรมการเห็นว่าเป็นราคาสมควรขายก็ให้ดำเนินการขายทอดตลาดและเคาะไม้ขายให้แก่ผู้เสนอราคาสูงสุดดังกล่าว(๖) ถ้าผู้สู้ราคาถอนคำสู้ราคาของตนเสียก่อนที่ผู้ทอดตลาดเคาะไม้หรือแสดงกิริยาอย่างใดอย่างหนึ่งตามจารีตประเพณีในการขายทอดตลาดให้ผู้ทอดตลาดตั้งต้นร้องขานราคาใหม่(๗) ในการขายทอดตลาดทรัพย์สิน ให้คณะกรรมการบันทึกเหตุการณ์ขายทอดตลาดไว้ทุกครั้งโดยมีข้อความอย่างน้อยดังนี้(ก) จำนวนบุคคลซึ่งมาฟังการขายและสู้ราคา(ข) ในการสู้ราคาทรัพย์สินประเภทอสังหาริมทรัพย์ให้บันทึกชนิดของทรัพย์สิน ชื่อและราคาของผู้ให้ราคาสูงสุดรวมทั้งชื่อและราคาของผู้ให้ราคาตามลำดับรองลงมาด้วยกรณีการสู้ราคาทรัพย์สินประเภทสังหาริมทรัพย์ให้บันทึกชนิดของทรัพย์สิน ชื่อและราคาของผู้ให้ราคาสูงสุดเท่านั้น(ค) คณะกรรมการขายได้หรือไม่ เพราะเหตุใด(ง) คณะกรรมการและผู้ทอดตลาดต้องลงนามวันเดือนปีกำกับไว้ด้วยข้อ ๖๑ การปฏิบัติเกี่ยวกับเงินที่ได้จากการขายทอดตลาดทรัพย์สินมีดังนี้(๑) การขายทอดตลาดทรัพย์สินเมื่อผู้ทอดตลาดตกลงขายโดยวิธีเคาะไม้หรือแสดงกิริยาอย่างใดอย่างหนึ่งตามจารีตประเพณีในการขายทอดตลาดแล้วผู้ซื้อจะต้องชำระเงินทันทีเว้นแต่ทรัพย์สิน ซึ่งมีราคาตั้งแต่ ๑๐,๐๐๐ บาทขึ้นไปคณะกรรมการอาจผ่อนผันให้ผู้ซื้อวางมัดจำไม่น้อยกว่าร้อยละ ๒๕ ของราคาซื้อและทำสัญญาใช้เงินที่ค้างชำระภายในเวลาไม่เกิน๑๕ วัน นับแต่วันที่ซื้อนั้นก็ได้(๒)ถ้าผู้ซื้อวางมัดจำไว้แล้วไม่ชำระเงินส่วนที่เหลือภายในกำหนดตามสัญญาให้ริบเงินมัดจำที่ผู้ซื้อวางไว้และถือว่าเงินมัดจำนั้นเป็นเงินส่วนหนึ่งจากการขายทอดตลาดทรัพย์สินของเจ้าหน้าที่ผู้ต้องชดใช้เงินย่อมนำไปชำระค่าธรรมเนียมค่าใช้จ่ายในการยึด อายัด ขายทอดตลาดทรัพย์สินและเงินที่เจ้าหน้าที่ผู้ต้องชดใช้เงินต้องชำระโดยให้คณะกรรมการเอาทรัพย์สินนั้นออกขายทอดตลาดใหม่ได้(๓) กรณีผู้ซื้อทรัพย์สินจากการขายทอดตลาดเป็นผู้ถือกรรมสิทธิ์รวมหรือเป็นผู้มีส่วนได้เสียหรือเป็นเจ้าหนี้บุริมสิทธิเหนือทรัพย์สินที่ขายทอดตลาดการชำระราคานั้นจะขอหักส่วนได้ของตนออกจากราคาซื้อก็ได้ข้อ ๖๒ เมื่อการขายทอดตลาดบริบูรณ์โดยผู้ทอดตลาดตกลงขายโดยวิธีเคาะไม้หรือแสดงกิริยาอย่างใดอย่างหนึ่งตามจารีตประเพณีในการขายทอดตลาดแล้วถ้าผู้ซื้อไม่ชำระเงินหรือไม่วางเงินมัดจำตามสัญญาให้คณะกรรมการเอาทรัพย์สินนั้นออกขายทอดตลาดซ้ำอีกและแจ้งให้ผู้ซื้อเดิมทราบกำหนดวัน เวลาขายด้วย เมื่อขายได้เงินเท่าใดโดยหักค่าธรรมเนียมค่าใช้จ่ายแล้วยังไม่คุ้มราคาค่าขายทอดตลาดครั้งก่อนให้จัดการเรียกร้องให้ผู้ซื้อเดิมชำระเงินส่วนที่ยังขาดนั้นข้อ ๖๓ ในกรณีที่คณะกรรมการเห็นว่าราคาซื้อที่มีผู้สู้ราคาสูงสุดนั้นยังไม่เพียงพออาจถอนทรัพย์สินนั้นจากการขายทอดตลาดได้แล้วดำเนินการประกาศขายใหม่โดยไม่ต้องขออนุญาตในการขายทอดตลาดอีกข้อ ๖๔ ให้ประธานคณะกรรมการกำหนดสถานที่ดำเนินการขายทอดตลาดทรัพย์สินข้อ ๖๕ เมื่อคณะกรรมการดำเนินการขายทอดตลาดทรัพย์สินแล้วให้คณะกรรมการรายงานผลการขายทอดตลาดนั้นทุกครั้งต่อเลขาธิการทราบภายใน ๗ วันทำการนับแต่วันที่มีการขายทอดตลาดในกรณีที่ไม่อาจขายทอดตลาดทรัพย์สินที่ยึดหรืออายัดได้ก็ให้รายงานเลขาธิการทราบเพื่อพิจารณาสั่งการต่อไปส่วนที่ ๓การคัดค้านการขายทอดตลาดทรัพย์สิน ข้อ ๖๖ ถ้าคณะกรรมการได้ดำเนินการขายทอดตลาดทรัพย์สินโดยไม่ถูกต้องตามระเบียบเช่น มิได้ส่งประกาศขายทอดตลาดทรัพย์สินให้แก่เจ้าหน้าที่ผู้ต้องชดใช้เงินและหรือผู้มีส่วนได้เสีย เป็นต้น เจ้าหน้าที่ผู้ต้องชดใช้เงินและหรือผู้มีส่วนได้เสียเกี่ยวกับการขายทอดตลาดทรัพย์สินซึ่งต้องเสียหายอาจยื่นคำร้องต่อเลขาธิการขอให้สั่งเพิกถอนการขายทอดตลาดทรัพย์สินนั้นได้แต่ต้องไม่ช้ากว่า ๑๕ วัน นับแต่ทราบการขายทอดตลาดทรัพย์สินโดยไม่ชอบนั้นส่วนที่ ๔การโอนและการส่งมอบ ข้อ ๖๗ การขายทอดตลาดทรัพย์สินแต่ละครั้งเมื่อผู้ซื้อชำระเงินครบถ้วนตามสัญญาแล้ว(๑) กรณีทรัพย์สินประเภทสังหาริมทรัพย์ให้คณะกรรมการส่งมอบทรัพย์สินนั้นให้ผู้ซื้อไปได้(๒)ถ้าเป็นทรัพย์สินประเภทอสังหาริมทรัพย์หรือสังหาริมทรัพย์ที่ต้องจดทะเบียนตามกฎหมายเช่น เรือที่มีระวางตั้งแต่ห้าตันขึ้นไป แพ สัตว์พาหนะหรือสังหาริมทรัพย์ประเภทที่จะต้องแก้ทะเบียนชื่อผู้เป็นเจ้าของ เช่น อาวุธปืนรถยนต์ เป็นต้น ให้คณะกรรมการแจ้งแก่พนักงานเจ้าหน้าที่นั้น ๆ จัดการโอนหรือแก้ทะเบียนให้ต่อไปหมวด ๕การอุทธรณ์คำสั่งทางปกครอง ข้อ ๖๘ การอุทธรณ์คำสั่งให้ยึดทรัพย์สินคำสั่งให้อายัดทรัพย์สิน และคำสั่งให้ขายทอดตลาดทรัพย์สิน หรือคำสั่งทางปกครองอื่นให้ปฏิบัติตามส่วนที่ ๕ การอุทธรณ์คำสั่งทางปกครองแห่งพระราชบัญญัติวิธีปฏิบัติราชการทางปกครองพ.ศ. ๒๕๓๙หมวด ๖การถอนการบังคับทางปกครอง ข้อ ๖๙ ให้เจ้าพนักงานถอนการบังคับทางปกครองในกรณีต่อไปนี้(๑)เมื่อเจ้าหน้าที่ผู้ต้องชดใช้เงินได้วางเงินต่อเจ้าพนักงานเป็นจำนวนพอชำระหนี้ค่าสินไหมทดแทนพร้อมทั้งค่าธรรมเนียมแห่งการบังคับทางปกครองค่าใช้จ่ายในการยึด อายัดและขายทอดตลาดทรัพย์สิน(๒) เลขาธิการมีคำสั่งให้ถอนการบังคับทางปกครองข้อ ๗๐ ภายใต้บังคับข้อ๖๙เมื่อได้ยึดหรืออายัดทรัพย์สินของเจ้าหน้าที่ผู้ต้องชดใช้เงินแล้วถ้าได้ถอนการบังคับทางปกครองทั้งหมดหรือบางส่วนให้เจ้าพนักงานถอนการยึดหรืออายัดทรัพย์สินนั้นทั้งหมดหรือบางส่วน แล้วแต่กรณีและคืนทรัพย์สินนั้นแก่ผู้ถูกยึดหรือผู้ถูกอายัดไปเว้นแต่เลขาธิการจะสั่งเป็นอย่างอื่นและให้แจ้งการถอนการยึดหรืออายัดแก่เจ้าหน้าที่ผู้ต้องชดใช้เงินรวมทั้งผู้ถูกอายัดทรัพย์สินนั้นด้วย แล้วรายงานให้เลขาธิการทราบข้อ ๗๑ ให้เจ้าพนักงานเรียกเก็บค่าธรรมเนียมเจ้าพนักงานโดยนำตาราง๕ ท้ายประมวลกฎหมายวิธีพิจารณาความแพ่งมาใช้โดยอนุโลมเมื่อเจ้าหน้าที่ผู้ต้องชดใช้เงินชำระครบถ้วนแล้ว จึงถอนการยึดหรืออายัดทรัพย์สินหมวด ๗การรับและจ่ายเงิน ข้อ ๗๒ การรับเงินการนำส่งเงิน การเก็บรักษาเงินและการเบิกจ่ายเงินจากการขายทอดตลาดทรัพย์สินให้ดำเนินการตามระเบียบที่กระทรวงการคลังกำหนดข้อ ๗๓ เงินที่ได้จากการขายทอดตลาดทรัพย์สินให้หักเป็นเงินที่เจ้าหน้าที่ผู้ต้องชดใช้เงินต้องชำระค่าธรรมเนียม ค่าใช้จ่ายในการยึด อายัด และขายทอดตลาดทรัพย์สินกรณีที่มีเงินเหลือจากการขายทอดตลาดทรัพย์สินให้คณะกรรมการสั่งคืนเงินที่เหลือนั้นให้แก่ผู้มีสิทธิได้รับหมวด ๘เบ็ดเตล็ด ข้อ ๗๔ กรณีที่มีปัญหาเกี่ยวกับการปฏิบัติหรือไม่สามารถปฏิบัติตามข้อกำหนดในระเบียบนี้หรือมีปัญหาอื่นใดที่มิได้กำหนดไว้ในระเบียบนี้ให้รายงานเลขาธิการเพื่อพิจารณาสั่งการเป็นกรณี ๆ ไปประกาศณ วันที่ ๓๑ ตุลาคม พ.ศ. ๒๕๕๖สุพรรณแสงทองเลขาธิการสำนักงานปรมาณูเพื่อสันติ[เอกสารแนบท้าย]๑.[๓]หนังสือเตือนให้ชำระเงิน (แบบ มปค ๑)๒.[๔]คำสั่งแต่งตั้งเจ้าพนักงานยึด และอายัดทรัพย์สิน (แบบ มปค ๒)๓.[๕]คำสั่งให้ยึดทรัพย์สินของเจ้าหน้าที่ (แบบ มปค ๓)๔.[๖]ประกาศให้ยึดทรัพย์สินของเจ้าหน้าที่ (แบบ มปค ๔)๕.[๗]ประกาศถอนการยึดทรัพย์สินของเจ้าหน้าที่ (แบบ มปค ๕)๖.[๘]บัญชียึดทรัพย์สิน (แบบ มปค ๖)๗.[๙]คำสั่งให้อายัดทรัพย์สินของเจ้าหน้าที่ (แบบ มปค ๗)๘.[๑๐]คำสั่งถอนการอายัดทรัพย์สินของเจ้าหน้าที่ (แบบ มปค ๘)๙.[๑๑]คำสั่งแต่งตั้งคณะกรรมการจัดการขายทอดตลาด (แบบ มปค ๙)๑๐.[๑๒]คำสั่งขายทอดตลาดทรัพย์สิน (แบบ มปค ๑๐)๑๑.[๑๓]ประกาศขายทอดตลาดทรัพย์สิน (แบบ มปค ๑๑)๑๒.[๑๔]บันทึกเหตุการณ์ขายทอดตลาด (แบบ มปค ๑๒)๑๓.[๑๕]รายงานผลการขายทอดตลาด (แบบ มปค ๑๓)๑๔.[๑๖]สัญญาการขายทอดตลาด (แบบ มปค ๑๔)๑๕.[๑๗]ทะเบียนคุมสำนวนการใช้มาตรการบังคับทางปกครอง (แบบ มปค ๑๕)๑๖.[๑๘]รายงานผลการปฏิบัติงานเกี่ยวกับการใช้มาตรการบังคับทางปกครอง(แบบ มปค ๑๖)(ดูข้อมูลจากภาพกฎหมาย)ระเบียบสำนักงานปรมาณูเพื่อสันติว่าด้วยการใช้มาตรการบังคับทางปกครองสำหรับความรับผิดทางละเมิดของเจ้าหน้าที่(ฉบับที่ ๒) พ.ศ. ๒๕๖๐[๑๙]ข้อ ๒ ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไปข้อ๔ บรรดาคำสั่ง ประกาศ และแบบอื่น ๆที่ออกตามระเบียบสำนักงานปรมาณูเพื่อสันติ ว่าด้วยการใช้มาตรการบังคับทางปกครองสำหรับความรับผิดทางละเมิดของเจ้าหน้าที่พ.ศ. ๒๕๕๖ ก่อนระเบียบนี้มีผลใช้บังคับ ให้เป็นคำสั่ง ประกาศ และแบบอื่น ๆที่ชอบด้วยระเบียบนี้ และให้ใช้บังคับได้ต่อไปปริยานุช/ผู้จัดทำ๒ ธันวาคม ๒๕๕๖อังศุมาลี/ผู้ตรวจ๒ ธันวาคม ๒๕๕๖ชวัลพร/เพิ่มเติม๒๖ กรกฎาคม ๒๕๖๐[๑] ราชกิจจานุเบกษาเล่ม ๑๓๐/ตอนพิเศษ ๑๖๖ ง/หน้า ๓/๒๖ พฤศจิกายน ๒๕๕๖[๒] ข้อ ๖ แก้ไขเพิ่มเติมโดยระเบียบสำนักงานปรมาณูเพื่อสันติว่าด้วยการใช้มาตรการบังคับทางปกครองสำหรับความรับผิดทางละเมิดของเจ้าหน้าที่(ฉบับที่ ๒) พ.ศ. ๒๕๖๐[๓] หนังสือเตือนให้ชำระเงิน (แบบ มปค ๑) เพิ่มโดยระเบียบสำนักงานปรมาณูเพื่อสันติว่าด้วยการใช้มาตรการบังคับทางปกครองสำหรับความรับผิดทางละเมิดของเจ้าหน้าที่(ฉบับที่ ๒) พ.ศ. ๒๕๖๐[๔] คำสั่งแต่งตั้งเจ้าพนักงานยึด และอายัดทรัพย์สิน (แบบ มปค ๒) เพิ่มโดยระเบียบสำนักงานปรมาณูเพื่อสันติว่าด้วยการใช้มาตรการบังคับทางปกครองสำหรับความรับผิดทางละเมิดของเจ้าหน้าที่(ฉบับที่ ๒) พ.ศ. ๒๕๖๐[๕] คำสั่งให้ยึดทรัพย์สินของเจ้าหน้าที่ (แบบ มปค ๓) เพิ่มโดยระเบียบสำนักงานปรมาณูเพื่อสันติว่าด้วยการใช้มาตรการบังคับทางปกครองสำหรับความรับผิดทางละเมิดของเจ้าหน้าที่(ฉบับที่ ๒) พ.ศ. ๒๕๖๐[๖] ประกาศให้ยึดทรัพย์สินของเจ้าหน้าที่ (แบบ มปค ๔) เพิ่มโดยระเบียบสำนักงานปรมาณูเพื่อสันติว่าด้วยการใช้มาตรการบังคับทางปกครองสำหรับความรับผิดทางละเมิดของเจ้าหน้าที่(ฉบับที่ ๒) พ.ศ.๒๕๖๐[๗] ประกาศถอนการยึดทรัพย์สินของเจ้าหน้าที่ (แบบ มปค ๕) เพิ่มโดยระเบียบสำนักงานปรมาณูเพื่อสันติว่าด้วยการใช้มาตรการบังคับทางปกครองสำหรับความรับผิดทางละเมิดของเจ้าหน้าที่(ฉบับที่ ๒) พ.ศ. ๒๕๖๐[๘] บัญชียึดทรัพย์สิน (แบบ มปค ๖) เพิ่มโดยระเบียบสำนักงานปรมาณูเพื่อสันติว่าด้วยการใช้มาตรการบังคับทางปกครองสำหรับความรับผิดทางละเมิดของเจ้าหน้าที่(ฉบับที่ ๒) พ.ศ. ๒๕๖๐[๙] คำสั่งให้อายัดทรัพย์สินของเจ้าหน้าที่ (แบบ มปค ๗) เพิ่มโดยระเบียบสำนักงานปรมาณูเพื่อสันติว่าด้วยการใช้มาตรการบังคับทางปกครองสำหรับความรับผิดทางละเมิดของเจ้าหน้าที่(ฉบับที่ ๒) พ.ศ. ๒๕๖๐[๑๐] คำสั่งถอนการอายัดทรัพย์สินของเจ้าหน้าที่ (แบบ มปค ๘) เพิ่มโดยระเบียบสำนักงานปรมาณูเพื่อสันติว่าด้วยการใช้มาตรการบังคับทางปกครองสำหรับความรับผิดทางละเมิดของเจ้าหน้าที่(ฉบับที่ ๒) พ.ศ. ๒๕๖๐[๑๑] คำสั่งแต่งตั้งคณะกรรมการจัดการขายทอดตลาด (แบบ มปค ๙) เพิ่มโดยระเบียบสำนักงานปรมาณูเพื่อสันติว่าด้วยการใช้มาตรการบังคับทางปกครองสำหรับความรับผิดทางละเมิดของเจ้าหน้าที่(ฉบับที่ ๒) พ.ศ. ๒๕๖๐[๑๒] คำสั่งขายทอดตลาดทรัพย์สิน (แบบ มปค ๑๐) เพิ่มโดยระเบียบสำนักงานปรมาณูเพื่อสันติว่าด้วยการใช้มาตรการบังคับทางปกครองสำหรับความรับผิดทางละเมิดของเจ้าหน้าที่(ฉบับที่ ๒) พ.ศ. ๒๕๖๐[๑๓] ประกาศขายทอดตลาดทรัพย์สิน (แบบ มปค ๑๑) เพิ่มโดยระเบียบสำนักงานปรมาณูเพื่อสันติว่าด้วยการใช้มาตรการบังคับทางปกครองสำหรับความรับผิดทางละเมิดของเจ้าหน้าที่(ฉบับที่ ๒) พ.ศ. ๒๕๖๐[๑๔] บันทึกเหตุการณ์ขายทอดตลาด (แบบ มปค ๑๒) เพิ่มโดยระเบียบสำนักงานปรมาณูเพื่อสันติว่าด้วยการใช้มาตรการบังคับทางปกครองสำหรับความรับผิดทางละเมิดของเจ้าหน้าที่(ฉบับที่ ๒) พ.ศ. ๒๕๖๐[๑๕] รายงานผลการขายทอดตลาด (แบบ มปค ๑๓) เพิ่มโดยระเบียบสำนักงานปรมาณูเพื่อสันติว่าด้วยการใช้มาตรการบังคับทางปกครองสำหรับความรับผิดทางละเมิดของเจ้าหน้าที่(ฉบับที่ ๒) พ.ศ. ๒๕๖๐[๑๖] สัญญาการขายทอดตลาด (แบบ มปค ๑๔) เพิ่มโดยระเบียบสำนักงานปรมาณูเพื่อสันติว่าด้วยการใช้มาตรการบังคับทางปกครองสำหรับความรับผิดทางละเมิดของเจ้าหน้าที่(ฉบับที่ ๒) พ.ศ. ๒๕๖๐[๑๗] ทะเบียนคุมสำนวนการใช้มาตรการบังคับทางปกครอง (แบบ มปค ๑๕) เพิ่มโดยระเบียบสำนักงานปรมาณูเพื่อสันติว่าด้วยการใช้มาตรการบังคับทางปกครองสำหรับความรับผิดทางละเมิดของเจ้าหน้าที่ (ฉบับที่๒) พ.ศ. ๒๕๖๐[๑๘] รายงานผลการปฏิบัติงานเกี่ยวกับการใช้มาตรการบังคับทางปกครอง(แบบ มปค ๑๖) เพิ่มโดยระเบียบสำนักงานปรมาณูเพื่อสันติว่าด้วยการใช้มาตรการบังคับทางปกครองสำหรับความรับผิดทางละเมิดของเจ้าหน้าที่(ฉบับที่ ๒) พ.ศ. ๒๕๖๐[๑๙] ราชกิจจานุเบกษาเล่ม ๑๓๔/ตอนพิเศษ ๑๖๗ ง/หน้า ๓/๒๒ มิถุนายน ๒๕๖๐